﻿ US Open: Babosék három meccslabdáról kaptak ki a női páros döntőben
2018. szeptember 10., hétfő, 08:33 | MTI
A New Yorkban második kiemelt magyar, francia kettős remekül kezdett - az aréna tetejét eső miatt becsukták -, Babos "semmire" hozta az adogatását, majd elvették Bartyét. Mladenovic rögtön elvesztette a szerváját, így az idén összeállt ellenfél egyenlített (2:2). Babos másodszorra sem vesztett pontot az adogatásánál, aztán Barty és Vandeweghe is megremegett, így 35 perc elteltével a magyar, francia páros 6:3-mal szettelőnybe került.A tavaly a cseh Andrea Hlavackovával világbajnok soproni teniszező szervája a folytatásban is érinthetetlennek bizonyult, ekkor az elmúlt húsz pontból csak kettő lett a riválisé. Mladenovic maratoni, 15 labdamenetet hozó adogatójátéka után a magyar játékos ismét könnyedén hozta sajátját, mint ahogy a feljavuló Vandeweghe és Barty is: különösen a remek megoldásokat bemutató ausztrál volt elemében. Babosék 5:4-es vezetésénél az amerikai gyengén szervált, ám a magyar, francia duó két meccslabdát elpuskázott, így 5:5-ről ment tovább a küzdelem. A játszmát lezáró rövidítésben a magyar teniszező többször is rontott, az ellenfél pedig valósággal szárnyalt, és 1 óra 35 perc után kiegyenlített.
„Szerintem ez is jó eredmény”
"Nem egyszerű ilyenkor nyilatkozatot adni, rögtön a döntő után. Szerintem fantasztikus meccs volt, amelyen rengeteg esélyünk volt. Sajnálom, hogy így sikerült" - nyilatkozta honlapján a mérkőzést követően a magyar játékos. A második szett végéről azt mondta, "picit túlizgulta", noha addig nagyon jól játszott. A döntő játszmáról megjegyezte, pozitív, hogy ott az ellenfél vezetett és ők jöttek vissza brékhátrányból.
"Természetesen rettentően sajnálom a rövidítést, az utolsó pár pont nem úgy alakult, ahogyan szerettük volna" - nyilatkozta a 19 páros tornagyőzelemnél tartó Babos, aki döntős szerepléséért partnerével együtt 350 ezer dollárt kapott. "Ez van, szerintem ez is jó eredmény" - fűzte hozzá.